Die vrou in die blou mantel deur Deon Meyer: ’n lesersindruk | LitNet
Barend van der Merwe Lesersindrukke 2017-12-06
Die ink is nog nie eens behoorlik droog nie, en Deon Meyer se nuwe publikasie, Die vrou in die blou mantel, word reeds as ’n meesterstuk beskryf.1 Bennie Griessel is terug, maar dié keer vir slegs 121 bladsye. Meyer se vorige boek, Koors, het nogal baie uiteenlopende reaksie ontlok. Maar ek dink die enigste klagte teen Die vrou in die blou mantel gaan wees dat dit so kort is. Hiervoor gee Meyer ’n verduideliking is sy voorwoord: Die vrou in die blou mantel is in die formaat van ’n novelle, wat ’n betreklik onbekende formaat is in Afrikaans. Die boek is die resultaat van ’n versoek aan Meyer om ’n “geskenkboek” te skryf in die vorm van ’n novella vir die 2017 Spannende Boekeweek in Nederland. Vir die Afrikaanse uitgawe is sowat 7 000 ekstra woorde geskryf.
Soos die meeste van Meyer se boeke, speel ook die nuutste een af in die Kaapse Skiereiland, van waar kaptein Bennie Griessel en sy kollegas as die Direktoraat vir Prioriteitsmisdade werk. Majoor Mbali Kaleni en Vaughn Cupido keer ook natuurlik terug, en dan is daar Alexa, Bennie se lewensmaat, met wie hy deesdae trouplanne koester.
Die krag van Meyer se boeke lê vir my veral in die medekarakters, spesifiek Cupido. As ek vir Vaughn Cupido in my geestesoog probeer voorstel, dan sien ek die akteur Alvin Bruinders toe hy ’n polisieman was in Vetkoekpaleis. Vol pittighede. Hy is glad nie ondersteunend teenoor Bennie se trouplanne nie. En tog is hulle verhouding baie sterk. Cupido beskou nie vir Bennie as ’n wit mens nie, want wit mense wat al swaargekry het, is nie wit mense nie: “Colour only applies to whites who have never suffered. Jy’t nie kleur nie, Benna” (47).
Die verhaal sentreer rondom die dood van die 43-jarige Alicia Lewis – ’n geheimsinnige kunskenner, wie se oorskot op Sir Lowryspas ontdek word. Omdat die oorledene nie ’n Suid-Afrikaner is nie, is die polisie onder meer druk om haar dood so spoedig as moontlik op te los. Met net 120 bladsye vloei die verhaal natuurlik vinnig, en net toe die storie vir my wil-wil bietjie geloofwaardigheid verloor, verander ’n verrassende kinkel aan die einde die hele verhaal.
Deon Meyer het die kuns vervolmaak om baie slim met toeval om te gaan in sy boeke. Hy gebruik ook toeval in Kobra met dramatiese effek.
’n Klein “meesterstuk”? Ek gaan 100% akkoord daarmee! Die korter formaat gaan ook moontlik die boek toeganklik maak vir potensiële “nuwe” lesers van Meyer se werke.
Agter in Die vrou in die blou mantel is daar ten slotte die aankondiging dat ons weer van Bennie Griessel sal hoor in Oktober 2018, wanneer Prooi die lig sal sien – voorwaar ’n aangename vooruitsig!
1 F Bekker, "Dié Griessel-dossier ’n klein meesterstuk", Volksblad, 20 November 2017, bl 7.